Duane se Bokloopbaan hang ewe skielik aan ŉ draadjieDuane Vermeulen – is sy Bokdae getel? (Foto: stormersrugby.com) Duane wie? Dinge verander darem baie vinnig in rugby. Duane Vermeulen, een van die ysters van Bokrugby, se naam was minder as ŉ maand gelede nog in die hoed as die moontlike Bokkaptein en hy was ŉ sekere keuse vir die Bokspan vir die toetsreeks teen Frankryk. Maar sy verpligtinge by Toulon in Frankryk het dit onmoontlik vir hom gemaak om saam met die Bokke voor te berei. Die Bokafrigter, Allister Coetzee, was voor ŉ moeilike keuse (nie wat die plaaslike ondersteuners betref nie) want hoe kon hy ŉ kaptein kies wat oorsee speel? Boonop moes Vermeulen ŉ skoueroperasie ondergaan nadat hy ‘n beserings in Frankryk opgedoen het en dit het hom uit die toetse teen die Franse gehou. Dis ou nuus dat Coetzee op Warren Whiteley as Bokkaptein besluit het en dat Oupa Mohoje en Siya Kolisi die jawoord as flanke in die eerste toets gekry het met Jean-Luc Preez op die bank. Ja, nie ŉ versoolde slot soos Pieter-Steph du Toit nie, maar die jong, fisieke Du Preez. Toe Mohoje vroeg in die tweede toets harsingskudding opdoen, het Du Preez sy kans gekry om nie as impakspeler nie, maar vir langer as ŉ uur te oortuig. Hy het die kans met albei hande aangegryp en soos ŉ jong energieke Vermeulen vertoon. Hy was hard, fisiek en genadeloos. Nou is die vraag: Wanneer Vermeulen weer fiks is, moet hy nader getrek word? Whiteley het sy plek vasgemessel en dis dalk die regte rigtingwyser dat plaaslike jongelinge, wat die toekoms van Springbokrugby is, die mantel moet dra. Boonop is Jaco Kriel, wat sekerlik die een of ander tyd kans moet kry, ook nog in die Bokgroep. Dit kan ook die einde van die Springbokpad vir Francois Louw beteken, omdat hy vir nog ŉ paar jaar vir Bath in Engeland speel. Só ook JP Pietersen, Bryan Habana en Bismarck du Plessis. Ja, daar kan beserings wees, ja, die All Blacks sal baie ander vrae as die Franse stel, maar dís hoekom daar vir die toekoms gebou moet word.